b'\n_START_ARTICLE_\nMontserrat Caball\xc3\xa9\n_START_SECTION_\n\xc5\xbdivotopis\n_START_PARAGRAPH_\nMontserrat Caball\xc3\xa9 ro\xc4\x91ena je u Barceloni, gdje se \xc5\xa1kolovala na Conservatori Superior de M\xc3\xbasica del Liceu usavr\xc5\xa1avaju\xc4\x87i tehniku bel canta (lijepog pjevanja) pod mentorstvom Eugenia Kemmenyja. Godine 1956. pridru\xc5\xbeuje se operi u Baselu, gdje je godinu dana poslije debitirala ulogom Mimi u Puccinievoj operi La Boh\xc3\xa8me. U sezoni 1960./1961. bila je anga\xc5\xbeirana u operi u Bremenu, gdje pro\xc5\xa1iruje svoj repertoar. Vratila se u Barcelonu 1962. godine, gdje je prvi put nastupila u Gran Teatre del Liceu u Arabelli Richarda Straussa.\n_START_SECTION_\nKarijera\n_START_PARAGRAPH_\nUspon njene karijere zapo\xc4\x8dinje 1965. kada je u njujor\xc5\xa1kom Carnegie Hallu zamijenila privremeno sprije\xc4\x8denu Marilyn Horne u Donizettijevoj operi Lucrezia Borgia: za taj ju je nastup odu\xc5\xa1evljena publika nagradila 25-minutnim ovacijama. _NEWLINE_Nakon tog neo\xc4\x8dekivanog uspjeha, uslijedili su mnogobrojni nastupi na najpoznatijim svjetskim opernim pozornicama, primjerice operi Metropolitan, veronskoj Areni, milanskoj Scali, Covent Gardenu i moskovskom Bolj\xc5\xa1oj teatru._NEWLINE_U rujnu 1974. zbog zdravstvenih problema i operacije benignog tumora u abdomenu, nakratko je prekinula karijeru, ali se ve\xc4\x87 1975. vratila nastupom u Bellinijevoj Normi. _NEWLINE_Godine 1988. u duetu s Freddiem Mercuryjem snimila je hit Barcelona, koji se iste godine na\xc5\xa1ao i na istoimenom albumu grupe Queen. Ta je pjesma 1992. postala i slu\xc5\xbebenom himnom ljetnih Olimpijskih igara u Barceloni, a Montserrat Caball\xc3\xa9 u\xc4\x8dinila popularnom i me\xc4\x91u publikom koja ne posje\xc4\x87uje kazali\xc5\xa1te._NEWLINE_Bila je intenzivno anga\xc5\xbeirana kao UNESCO-ova ambasadorica dobre volje, a u Barceloni je utemeljila i zakladu za pomo\xc4\x87 djeci. Udala se 1964. za tenora Bernab\xc3\xa9a Mart\xc3\xadja, s kojim ima k\xc4\x87er Monserrat Mart\xc3\xad, koja je tako\xc4\x91er sopranistica._NEWLINE_Godine 1966. je u \xc5\xa0panjolskoj progla\xc5\xa1ena Damom Kraljevskog reda Izabele Katoli\xc4\x8dke. U Njema\xc4\x8dkoj je 2003. godine odlikovana Saveznim kri\xc5\xbeem za osobite zasluge (njem. Bundesverdienstkreuz)  Nositeljica je i brojnih drugih visokih dr\xc5\xbeavnih odlikovanja, stru\xc4\x8dnih priznanja i nagrada._NEWLINE_Dva je puta nastupila na Dubrova\xc4\x8dkim ljetnim igrama.'